Diari Oficial de la Generalitat Valenciana


Sumari del DOGV 5927, del 07-01-2009 (2008/15206)

ORDE de 29 de desembre de 2008, de la Conselleria d'Immigració i Ciutadania, per la qual es convoquen beques per a la realització de pràctiques de formació complementària en matèria de cooperació al desenrotllament, immigració, ciutadania i integració.
------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5927

Data del DOGV
:   07-01-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/15092


Data del document
:   29-12-2008

Organisme emissor
:   Conselleria d'Immigració i Ciutadania

Tipus de document
:   Ordre

Anàlisi jurídica

 Descriptors 

:   * ajuda pública
    * assignació per estudis
    * suport econòmic

ORDE de 29 de desembre de 2008, de la Conselleria d'Immigració i Ciutadania, per la qual es convoquen beques per a la realització de pràctiques de formació complementària en matèria de cooperació al desenrotllament, immigració, ciutadania i integració. [2008/15704]
Per raó del Decret 101/2007, de 13 de juliol, pel qual s'aprova el Reglament Orgànic i Funcional de la Conselleria d'Immigració i Ciutadania, esta conselleria és el màxim òrgan encarregat de la direcció i execució de la política del Consell en matèria d'immigració, participació ciutadana i cooperació al desenrotllament.
Tant la Subsecretaria com la Secretaria Autonòmica d'Immigració i Ciutadania són departaments de caràcter horitzontal que, des de les seues funcions de coordinació i gestió, treballen sobre distints aspectes en els àmbits de la seua competència, és a dir, immigració i integració, participació, ciutadania i xarxes socials, cooperació al desenrotllament i solidaritat.
Un dels objectius de la Conselleria d'Immigració i Ciutadania és fomentar la formació i especialització professional dels jóvens titulats universitaris en els àmbits abans mencionats així com en el mateix funcionament de l'administració pública valenciana.
En matèria de cooperació al desenrotllament, la Conselleria d'Immigració i Ciutadania vol afavorir la formació especialitzada de les i els jóvens cooperants valencians/es, per mitjà de la realització d'un període de pràctiques en les seues dependències, que els permeta a les persones destinatàries una ampliació dels seus coneixements i els proporcione una visió pràctica i real de la cooperació descentralitzada, incrementant les capacitats de la cooperació valenciana. Tot açò de conformitat amb l'article segon del Decret 201/1997, d'1 de juliol, del Consell, les disposicions contingudes tant en la Llei 6/2007, de 9 de febrer, de la Generalitat, de la Cooperació al Desenrotllament de la Comunitat Valenciana (DOCV núm. 5450, de 14.02.2007), i el Pla director de la Cooperació Valenciana 2008-20370, aprovat per Acord del Consell de 28 de desembre de 2007 (DOCV núm. 5673, de 04.01.2008).
En matèria de ciutadania i integració la Declaració Universal de Drets Humans i el Pacte sobre Drets Civils i Polítics de les Nacions Unides, recullen el dret dels ciutadans i ciutadanes a participar directament en els assumptes públics. La Constitució Espanyola establix en l'article 9.2 que «Correspon als poders públics promoure les condicions perquè la llibertat i la igualtat de l'individu i dels grups en què s'integren siguen reals i efectives; remoure els obstacles que impedisquen o dificulten la seua plenitud i facilitar la participació de tota la ciutadania en la vida política, econòmica, cultural i social», i l'article 23 recull que els/les ciutadans/es tenen dret a participar en els assumptes públics directament o per mitjà de representants.
Per raó del que exposa i de conformitat amb el que establix la Llei 38/2003, de 17 de novembre, General de Subvencions i en el Decret 108/1992, de 6 de juliol, del Consell, pel qual es regula la concessió de beques, així com les normes generals contingudes en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i fent ús de les competències assignades per l'article 28 de la Llei 5/1983, de 30 de desembre del Consell, l'article 47 del Text Refós de la Llei d'Hisenda Pública Valenciana, el Decret 7/2007, de 28 de juny, del president de la Generalitat, pel qual es determinen les conselleries en què s'organitza l'administració de la Generalitat, el Decret 92/2007 de 6 de juliol, del Consell pel qual s'establix l'estructura orgànica bàsica de la Presidència i de les conselleries de la Generalitat i el Decret 101/2007, de 13 de juliol, del Consell pel qual s'aprova el Reglament Orgànic i Funcional de la Conselleria d'Immigració i Ciutadania,
ORDENE
Primer
L'objecte de l'orde és la convocatòria de les beques següents:
- Tres beques de formació, dos d'elles en la Subsecretaria i una altra en la Secretaria Autonòmica d'Immigració i Ciutadania, que tindran com a objecte la formació i especialització professional dels jóvens titulats universitaris en els àmbits d'immigració i integració, participació, ciutadania i xarxes socials, cooperació al desenrotllament i solidaritat, així com en el mateix funcionament de l'administració pública valenciana.
- Sis beques per a la realització de pràctiques de formació complementària en matèria de cooperació internacional al desenrotllament, en la Direcció General de Cooperació al Desenrotllament i Solidaritat.
- Quatre beques d'especialització professional en la Direcció General de Ciutadania i Integració, en matèries relacionades directament amb el foment de la participació ciutadana.
Les ajudes convocades per mitjà de la present convocatòria no necessiten notificació a la Comissió Europea per no reunir els requisits de l'article 87 del Tractat de la Comunitat Europea segons el Decret 147/2007, de 7 de setembre, en concret per no suposar avantatge econòmic, ja que les persones a qui van dirigides les ajudes no exercixen activitats econòmiques en què puguen oferir béns o servicis en el mercat. Per això no hi ha la possibilitat de falsejament de la competència.
Segon
Aprovar les bases per les quals es regix esta convocatòria, incloses com a annex I, i el model de sol·licitud per a les esmentades beques, inclòs com a annex II d'esta orde.
Tercer
La dotació econòmica de les beques se sufragarà a càrrec de la línia T7330 169.920 del programa 311.20, capítol IV dels pressupostos de la Generalitat per a l'any 2009, per un import màxim de 1400 € mensuals quedant condicionada a l'existència de crèdit adequat i suficient per a això en els pressupostos de 2009
Quart
Contra esta resolució que posa fi a la via administrativa es pot interposar potestativament recurs de reposició davant del mateix òrgan que ha dictat l'acte en el termini d'un mes, comptador des de l'endemà de la publicació, de conformitat amb el que preveuen els articles 116 i 117 de la Llei 30/1992, de 26 de novembre, del Règim Jurídic de les Administracions Publiques i del Procediment Administratiu Comú, en la redacció que dóna la Llei 4/1999, de 13 de gener, o bé recurs contenciós administratiu davant de la sala contenciosa administrativa del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la publicació, de conformitat amb el que establixen els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa. Tot això sense perjuí que s'utilitze qualsevol altra via que es considere oportuna.
València, 29 de desembre 2008
El conseller d'Immigració i Ciutadania,
RAFAEL BLASCO CASTANY
ANNEX I
Bases per les quals es convoca concurs públic per a la concessió de beques per a la realització de pràctiques de formació complementària en matèria de cooperació al desenrotllament, immigració, ciutadania i integració.
Base 1. Objecte
L'objecte d'esta convocatòria és la concessió de:
- Tres beques de formació, dos d'estes en la Subsecretaria i una altra en la Secretaria Autonòmica d'Immigració i Ciutadania, que tindran com a objecte la formació i l'especialització professional dels/les jóvens titulats universitaris en els àmbits d'immigració i integració, participació, ciutadania i xarxes socials, cooperació al desenrotllament i solidaritat, així com en el mateix funcionament de l'administració pública valenciana.
- Sis beques per a la realització de pràctiques de formació complementària en matèria de cooperació internacional al desenrotllament, en la Direcció General de Cooperació al Desenrotllament i Solidaritat.
- Quatre beques d'especialització professional en la Direcció General de Ciutadania i Integració en matèries relacionades directament amb el foment de la participació ciutadana
Base 2. Nombre de beques i titulació exigida
Les beques seran fins a un màxim de 13 i estaran destinades a llicenciats/des en:
Dret: 4 persones
Psicologia: 2 persones
Sociologia: 3 persones
Econòmiques: 1 persona
Enginyer Superior Agrònom: 1 persona
Ciències de la Informació: 2 persones
Base 3. Dotació, pagament i duració de les beques
1. Cada una de les beques està dotada amb un import de 1.400 euros mensuals. S'ha de certificar prèviament al cobrament pel subsecretari, la secretaria autonòmica, la directora general de Cooperació al Desenrotllament i Solidaritat, o la directora general de Ciutadania i Integració, segons destinació dels becaris o becàries en compliment de les obligacions del becari i dels objectius de l'ajuda.
2. El període de duració de les beques començarà l'1 d'abril de 2009 i finalitzarà el 31 de desembre de 2009, estes podran prorrogar-se, abans d'esta última data, mitjançant una resolució expressa fins a completar un any de duració, és a dir, fins al 31 de març del 2010, sempre que existisca consignació adequada i suficient en els pressupostos de la Generalitat per al 2010.
Base 4. Requisits i mèrits
1. Les beques objecte d'esta convocatòria s'adjudicaran per mitjà de concurrència competitiva entre les persones aspirants a este, que reunisquen els següents requisits abans de finalitzar el termini de presentació de sol·licituds i els acrediten documentalment:
a) Tindre nacionalitat espanyola i veïnatge administratiu en qualsevol municipi de la Comunitat Valenciana.
b) Haver nascut després de 1970.
c) Estar en possessió de la titulació universitària superior requerida o complides les condicions per a obtindre-la.
2. Els mèrits que es baremen a l'efecte d'esta convocatòria, són els següents:
- Titulació acadèmica fins a 5 punts. En este apartat es baremarà la nota mitjana de l'expedient acadèmic de la titulació per la qual es presenta, estar en possessió d'altres titulacions universitàries, així com postgraus universitaris.
- Coneixements addicionals en les matèries pròpies de la beca, acreditats per mitjà de cursos de formació: fins a 4 punts
- Coneixements d'altres idiomes: fins a 3 punts
- Experiència en les matèries objecte de la convocatòria: fins a 5 punts.
- Coneixements de valencià: fins a 3 punts.
La comissió avaluadora podrà convocar els candidats que hagen obtingut 10 o més punts en la fase de baremació, per a comprovar, per mitjà d'entrevista, la idoneïtat del seu perfil personal i professional. La puntuació atribuïda com resultat de l'entrevista no podrà superar els 5 punts.
3. No podran concórrer a esta convocatòria aquelles persones que ja hagen disfrutat d'alguna de les beques d'esta conselleria durant un període igual o superior a 24 mesos.
Base 5. Termini i lloc de presentació de sol·licituds, i documentació que s'ha d'aportar juntament amb esta.
1. El termini de presentació de sol·licituds serà de 15 dies hàbils comptadors a partir del següent al de la publicació d'esta convocatòria en el Diari Oficial de la Comunitat Valenciana.
2. Les sol·licituds, presentades en el formulari que s'inclou com a annex II de la present orde i que consta en la pàgina web de la Conselleria d'Immigració i Ciutadania, www.cic.gva.es, es dirigiran a la Secretaria General Administrativa, Plaça de Sant Nicolau núm. 2, 46186, València. Sense perjudici del que preveu l'article 38.4 de la Llei 30/1992, de 26 de novembre, de Règim Jurídic de les Administracions Públiques, les persones interessades poden presentar la sol·licitud i la documentació a què es referix l'apartat següent, en qualsevol dels registres següents:
- Registre General de la Conselleria d'Immigració i Ciutadania, plaça de Sant Nicolau núm. 2, 46060 València.
- Delegació Territorial del Consell de la Generalitat a València, c/ Gregori Gea núm. 14, 46448 València.
- Delegació Territorial del Consell de la Generalitat a Alacant, av. Dr. Gadea núm. 10, 03913 Alacant.
- Delegació Territorial del Consell de la Generalitat a Castelló, c/ Major núm. 78, 12192 Castelló de la Plana.
En cas de presentar-se en un registre diferent del general de la Conselleria d'Immigració i Ciutadania s'aconsella remetre una còpia de la sol·licitud al fax 465249226.
3. El formulari de sol·licitud anirà acompanyat de la següent documentació, que s'acreditarà per mitjà d'original o compulsa en el moment de la presentació de les sol·licituds:
a) Fotocòpia del DNI.
b) Certificat d'empadronament, acreditatiu de la residència en la Comunitat Valenciana, anterior a l'últim dia de termini de presentació de sol·licituds.
c) Currículum vitae.
d) Titulació superior universitària.
e) Declaració jurada de no disfrutar de cap altra beca, ajuda o activitat laboral regular incompatible amb l'exercici de la beca.
f) Acreditació de no incórrer en cap de les circumstàncies recollides en l'article 13.2 de la Llei 38/2003, de 17 de novembre, General de Subvencions, realitzada per mitjà de declaració responsable o a través de qualsevol dels mitjans establits en l'article 13.7 de la dita llei i articles concordants del seu reglament.
g) Documentació acreditativa de la formació específica.
h) Documentació acreditativa de l'experiència en el sector (per mitjà de certificats acreditatius o contractes, si és el cas).
i) Certificat de notes de l'expedient acadèmic.
j) Certificat de coneixement d'idiomes comunitaris distints del castellà, si és el cas. Així mateix, certificat oficial administratiu de coneixement de valencià, si és el cas.
4. No seran tinguts en compte aquells mèrits que, malgrat figurar en el currículum vitae, no s'acrediten documentalment.
5. No es presentaran altres documents acreditatius de mèrits que aquells que puguen ser utilitzats per a baremar les sol·licituds de beca.
Base 6. Comissió avaluadora
Per a l'examen de les sol·licituds de beques es constituirà una comissió avaluadora que estarà integrada pels membres següents:
Presidenta: secretària general administrativa
Secretària: la cap del Servei de Gestió Economicoadministrativa
Vocals:
- La cap del Servei de Planificació i Formació,
- La cap del Servei de Gestió Administrativa i Assistència Jurídica
- La cap d'Àrea de Ciutadania i Xarxes Socials
Seran vocals suplents els que cada membre de la comissió designe.
La comissió avaluadora adaptarà el seu funcionament al que establix la convocatòria i a les regles contingudes en el capítol II del títol II de la Llei 30/1992, de 26 de novembre, de Règim Jurídic.
3. Finalitzat el procés selectiu, la comissió avaluadora elaborarà una proposta de concessió de beques, en el termini de 45 dies naturals des de la finalització del termini per a la presentació de sol·licituds, que contindrà la llista de les persones beneficiàries i una borsa de reserva prioritzada, segons la puntuació obtinguda, per a cobrir les vacants que puguen produir-se.
Base 7. Concessió de beques
Les beques seran concedides per resolució del conseller d'Immigració i Ciutadania, a la vista de la proposta de la comissió avaluadora, en el termini màxim de dos mesos des de la finalització del termini de presentació de sol·licituds. La resolució, que es publicarà en el DOCV, contindrà la llista de beneficiaris i una borsa de reserva prioritzada segons la puntuació obtinguda. Esta resolució serà notificada personalment a les persones adjudicatàries.
Base 8. Drets i obligacions i incidències dels becaris
1. Les beques objecte de la present convocatòria són incompatibles amb el gaudi de qualsevol altra beca, ajuda o activitat laboral regular que impedisca complir les obligacions com a becari. La infracció d'esta regla deixarà sense efecte la beca adjudicada, amb audiència prèvia de la persona interessada.
2. La condició de becari/a no generarà en cap moment relació laboral o administrativa amb la Generalitat. En el cas que es tinga prèviament la condició d'empleat/da de la Generalitat, es quedarà en la situació administrativa que procedisca per raó de la normativa vigent de la funció pública.
3. Al personal becari, com a perceptor de subvencions públiques, li resultarà d'aplicació les obligacions recollides en l'article 14 de la Llei General de Subvencions.
4. Si el personal becari, com a conseqüència del desenrotllament de les tasques que haja de dur a terme, incorreguera en gastos de desplaçament, pernoctació o restauració, estos els seran rescabalats en els termes que per al personal de la Generalitat i l'adscrit funcionalment al servei d'esta establix el Decret 24/1997, d'11 de febrer, del Consell de la Generalitat, sobre indemnitzacions per raó del servei i gratificacions per serveis extraordinaris. L'aplicació d'esta normativa es referirà únicament als conceptes i quanties que han de ser rescabalats, sense que això implique una modificació en la llista jurídica del becari amb l'administració.
5. Les persones adjudicatàries de beca han de presentar, en el termini dels deu hàbils següents a la publicació de la resolució de concessió en el DOCV, la documentació següent:
a) Fitxa de manteniment de tercers en la qual constarà el compte bancari en què s'hagen de rebre les transferències mensuals.
b) Acreditació de la titularitat del compte bancari que s'assenyala en la fitxa de manteniment de tercers.
c) Certificats d'estar al corrent en les obligacions fiscals, de l'Agència Estatal de l'administració Tributària i de la Conselleria d'Economia, Hisenda i Ocupació, i enfront de la Seguretat Social o autorització per a sol·licitar-ho per part de la Conselleria (marcant la casella corresponent de la sol·licitud annexa)
6. Els/les tutors/es ordenaran les activitats de formació del personal becari i organitzaran el temps de dedicació a les dites activitats, que no serà superior a 40 hores setmanals.
7. El conseller d'Immigració i Ciutadania resoldrà les incidències que es produïsquen durant el període de gaudi de les beques, i les deixarà sense efecte, amb audiència prèvia de la persona interessada, en el cas que incomplisca sense causa justificada les condicions establides en la present convocatòria, o quan no realitze l'activitat que va motivar la concessió o deixe de reunir els requisits exigits.
8. Davant de les incidències, renúncies, abandons o incompliments que deixen vacant una beca, es procedirà, si és el cas, valorades les noves circumstàncies, a cobrir-la segons l'orde establit en la borsa de reserva que resulte del procés de selecció.
9. Finalitzat el període de gaudi de la beca i amb un informe previ d'assistència, aprofitament i aptitud s'estendrà el certificat corresponent.
Base 9. Suspensió de la beca
1. En cas de malaltia física o psíquica del becari/a, acreditada per mitjà de certificat mèdic, que impedisca la realització de les pràctiques formatives, es podrà concedir una suspensió temporal de la beca, per un període màxim de dos mesos. Si, transcorregut este termini, no es produïx la incorporació a l'activitat formativa, es podrà resoldre la beca i cobrir-la segons l'orde establit en la borsa de reserva que resulte del procés de selecció.
2. En cas de maternitat, adopció o acolliment, la dita suspensió podrà estendre's per a la mare, a petició de la interessada, fins al període de quatre mesos.
3. La suspensió comportarà la interrupció de la dotació econòmica de la beca, reprenent-se el seu pagament amb la incorporació a les activitats formatives.
4. El període de suspensió de la beca no serà comptabilitzat com a període de gaudi de la beca, a l'efecte del requisit de concurrència assenyalat en la base 3.2 de la present orde.
Base 10. Assegurança
La Conselleria d'Immigració i Ciutadania subscriurà amb una entitat asseguradora una pòlissa d'assegurança combinada d'accident individual de la qual seran beneficiàries les persones adjudicatàries de la beca.